b"\n_START_ARTICLE_\nHijos de Rivera\n_START_SECTION_\nHist\xc3\xb2ria\n_START_PARAGRAPH_\nL'any 1890, l'empresari nascut a As Pontes Jos\xc3\xa9 Mar\xc3\xada Rivera Corral torn\xc3\xa0 de M\xc3\xa8xic per fundar l'any 1906 a La Corunya la f\xc3\xa0brica \xc2\xabLa Estrella de Galicia\xc2\xbb dedicada a l'elaboraci\xc3\xb3 de gel i cervesa. El nom de la f\xc3\xa0brica tenia intenci\xc3\xb3 de rememorar l'antic negoci de Veracruz \xc2\xabLa Estrella de Oro\xc2\xbb. A la d\xc3\xa8cada de 1920 s'inicia el proc\xc3\xa9s de mecanitzaci\xc3\xb3 de la f\xc3\xa0brica gr\xc3\xa0cies a Ram\xc3\xb3n Rivera Illade, fill del fundador, que despr\xc3\xa9s estudiar ci\xc3\xa8ncies comercials a la Universitat d'Hamburg fou un dels primers espanyols a aconseguir la diplomatura de mestre cerveser. Les millores t\xc3\xa8cniques a la f\xc3\xa0brica suposava l'adquisici\xc3\xb3 d'una sala de cocci\xc3\xb3, sitges de fermentaci\xc3\xb3 i tancs met\xc3\xa0l\xc2\xb7lics per emmagatzemar cervesa, ajudant aix\xc3\xad a l'empresa a assumir la creixent demanda del mercat cerveser. No obstant aix\xc3\xb2, pat\xc3\xad un gran descens de vendes durant Guerra civil espanyola que \xc3\xbanicament pogu\xc3\xa9 compensar venent estocs a l'Ex\xc3\xa8rcit franquista. _NEWLINE_L'any 1940, i per primera vegada a la hist\xc3\xb2ria, l'empresa finalitz\xc3\xa0 el balan\xc3\xa7a de comptes en p\xc3\xa8rdues. La d\xc3\xa8cada de 1950 es caracteritz\xc3\xa0 per un primer per\xc3\xadode de bonan\xc3\xa7a i un segon d'estancament. Per sortir d'aquest esvoranc, l'empresa inici\xc3\xa0 una profunda remodelaci\xc3\xb3 de la f\xc3\xa0brica de Cuatro Caminos que dur\xc3\xa0 fins a 1962, basada en l'automatitzaci\xc3\xb3 de la major part del proc\xc3\xa9s de producci\xc3\xb3. Aix\xc3\xad doncs, l'impacte dels canvis des de la creaci\xc3\xb3 fins a l'embotellament suposa l'ad\xc3\xa9u definitiu als m\xc3\xa8todes artesanals d'elaboraci\xc3\xb3 de cervesa. L'any 1967, tres anys despr\xc3\xa9s de la mort de Rivera Illade, s'adquir\xc3\xad una nova parcel\xc2\xb7la al pol\xc3\xadgon industrial d'A Grela per traslladar-hi la producci\xc3\xb3, dotant-la de tecnologia avan\xc3\xa7ada i donar resposta a l'\xc3\xa8xit de demanda de l'Estrella Galicia, refermant-se en el mercat gallec com a cervesa dominant. L'any 1972, ja amb el trasllat realitzat i la direcci\xc3\xb3 assumida pels n\xc3\xa9ts del fundador Jos\xc3\xa9 Maria Rivera i Ram\xc3\xb3n Rivera, s'adapt\xc3\xa0 l'antiga f\xc3\xa0brica de Cuatro Caminos com a cerveseria que, arrib\xc3\xa0 a servir fins a dos milions de canyes per any (2009).    _NEWLINE_Amb l'adhesi\xc3\xb3 d'Espanya a la Comunitat Europea l'any 1986 i la caiguda del turisme a principis de la d\xc3\xa8cada de 1990, el consum dels seus productes minv\xc3\xa0 en gran manera, tot i que el consum de l'Estrella Galicia remunt\xc3\xa0 la situaci\xc3\xb3 l'any 1994. Despr\xc3\xa9s d'aquesta crisi, Espanya es convert\xc3\xad en el tercer productor de cervesa de la Uni\xc3\xb3 Europea, nom\xc3\xa9s per darrere d'Alemanya i el Regne Unit. L'any 1993 es comercialitz\xc3\xa0 la cervesa Reserva Especial 1906, en commemoraci\xc3\xb3 de l'any en que s'inaugur\xc3\xa0 la f\xc3\xa0brica. Gr\xc3\xa0cies a la investigaci\xc3\xb3 de laboratori, dos anys despr\xc3\xa9s nasqu\xc3\xa9 la primera cervesa embotellada sense alcohol,  que fou anomenada River. Als voltants de 1999, la direcci\xc3\xb3 del conglomerat empresarial es traspass\xc3\xa0 a la quarta generaci\xc3\xb3, amb Ignacio Rivera Quintana al capdavant i, en q\xc3\xbcesti\xc3\xb3 d'un sol lustre, es doblaren les vendes. Mentre que a principis dels noranta, la totalitat del negoci se centrava en la cervesa, a finals de la d\xc3\xa8cada si sumaren aig\xc3\xbces mineral, sucs, sidres i vins._NEWLINE_L'any 2016 bat\xc3\xa9 el seu r\xc3\xa8cord superant els 400 milions d'euros de facturaci\xc3\xb3, el que supos\xc3\xa0 un 12,7% m\xc3\xa9s que en l'exercici anterior."